Document ID: 32010R0761

A BIZOTTSÁG 761/2010/EU RENDELETE
(2010. augusztus 25.)
a farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról szóló 37/2010/EU rendelet mellékletének a metil-prednizolon nevű anyag tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az állati eredetű élelmiszerekben előforduló farmakológiai hatóanyagok maradékanyag-határértékeinek meghatározására irányuló közösségi eljárásokról, a 2377/90/EGK tanácsi rendelet hatályon kívül helyezéséről, és a 2001/82/EK európai parlamenti és tanácsi irányelv, valamint a 726/2004/EK európai parlamenti és tanácsi rendelet módosításáról szóló, 2009. május 6-i 470/2009/EK európai parlamenti és tanácsi rendeletre (1) és különösen annak 14. cikkére, összefüggésben 17. cikkével,
tekintettel az Európai Gyógyszerügynökségnek az állatgyógyászati készítmények bizottsága által megfogalmazott véleményére,
mivel:
(1)
A 470/2009/EK rendelettel összhangban az élelmiszer-hasznosítású állatoknak szánt állatgyógyászati készítményekben vagy az állattenyésztésben használt biocid termékekben meg kell állapítani az Európai Unióban használni kívánt farmakológiai hatóanyagok maximális maradékanyag-határértékeit.
(2)
A farmakológiai hatóanyagokat és az állati eredetű élelmiszerekben előforduló maximális maradékanyag-határértékeket a farmakológiai hatóanyagokról és az állati eredetű élelmiszerekben előforduló maximális maradékanyag-határértékek szerinti osztályozásukról szóló, 2009. december 22-i 37/2010/EU bizottsági rendelet (2) tartalmazza.
(3)
A metil-prednizolon a szarvasmarhafélék - kivéve az emberi fogyasztásra szánt tejet termelő állatok - izom-, zsír-, máj- és veseszövetei vonatkozásában engedélyezett anyagként már szerepel a 37/2010/EU rendelet mellékletének 1. táblázatában.
(4)
Az Európai Gyógyszerügynökséghez arra irányuló kérelem érkezett, hogy a meglévő bejegyzést a szarvasmarhafélék teje esetében alkalmazandó metil-prednizolonra is terjesszék ki.
(5)
Az állatgyógyászati készítmények bizottsága javasolta, hogy állapítsák meg a szarvasmarhafélék tejében előforduló metil-prednizolon ideiglenes maximális maradékanyag-határértékét (a továbbiakban: MRL), és töröljék a következő rendelkezést: „nem alkalmazható olyan állatoknál, amelyek emberi fogyasztásra való tejet termelnek”.
(6)
A 37/2010/EU rendelet mellékletének 1. táblázatában a metil-prednizolonra vonatkozó bejegyzést ezért módosítani kell oly módon, hogy tartalmazza az ideiglenes MRL-t a szarvasmarhafélék tejének vonatkozásában, és törölni kell a következő meglévő rendelkezést: „nem alkalmazható olyan állatoknál, amelyek emberi fogyasztásra való tejet termelnek”. A metil-prednizolonra e táblázatban megállapított ideiglenes MRL 2011. július 1-jén hatályát veszti.
(7)
Indokolt ésszerű időszakot biztosítani az érdekelt feleknek, hogy megtehessék az újonnan felállított MRL-hez való alkalmazkodáshoz szükséges intézkedéseket.
(8)
Az e rendeletben előírt intézkedések összhangban vannak az Állatgyógyászati Készítmények Állandó Bizottságának véleményével,
ELFOGADTA EZT A RENDELETET:
1. cikk
A 37/2010/EU rendelet melléklete az e rendelet mellékletében foglaltak szerint módosul.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2010. október 25-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. augusztus 25-én.

Labels: 0
3
17
15